Стратовулкан
Стратовулканът ( – слой), или слоест вулкан е висок, коничен вулкан, съставен от пластове втвърдена лава, тефра и вулканична пепел. Изригват експлозивно, което понякога води до природни бедствия и човешки трагедии, особено в съчетание с пирокластични потоци.

Характерно за формата им е стръмността, която се получава, тъй като вулканът е висок и лавата обикновено изстива, преди да стигне до подножието му. По-стръмни са тези, чиято лава е богата на силиций. Тези стратовулкани, чиято лава е богата на магнезий и желязо, са с по-полегата форма и с по-широка основа. Много от стратовулканите надвишават 2500 m. Най-често се образуват на местата, където има подпъхване на тектонски плочи.

Примери 

 Аджри Даджи, Турция
 Арагац, Армения
 Бееренберг, Норвегия
 Везувий, Италия
 Елбрус, Русия
 Еребус, Антарктика
 Етна, Италия
 Казбек, Грузия
 Майон, Филипините
 Маунт Худ, Орегон, САЩ
 Мерапи, остров Ява, Индонезия
 Пико де Орисаба, Мексико
 Пинатубо, Филипините
 Попокатепетъл, Мексико
 Райниър, Вашингтон, САЩ
 Санта Ана, Салвадор
 Стромболи, Италия
 Фуджи, Япония
 Шаста, Калифорния, САЩ